Prienų rajono savivaldybės tarybai

Prienų rajono savivaldybės Merui

Prienų rajono savivaldybės

administracijos Direktoriui

**AUDITO IŠVADA**

2020 m. liepos 15 d. Nr. AA-(3.2.)-2-I

Prienai

**Sąlyginė nuomonė dėl konsoliduotųjų finansinių ataskaitų rinkinio**

Mes atlikome 2019 metų Prienų rajono savivaldybės konsoliduotųjų finansinių ataskaitų rinkinio auditą.

Mūsų nuomone, išskyrus mūsų išvados skyriuje „Pagrindas pareikšti sąlyginę nuomonę dėl konsoliduotųjų finansinių ataskaitų rinkinio“ apibūdintų dalykų poveikį, 2019 metų Prienų rajono savivaldybės konsoliduotųjų finansinių ataskaitų rinkinys parodo tikrą ir teisingą įtrauktų į Savivaldybės grupę viešojo sektoriaus subjektų 2019 m. gruodžio 31 d. finansinę būklę, 2019 metų veiklos rezultatus, grynojo turto pokyčius ir pinigų srautus pagal Lietuvos Respublikos viešojo sektoriaus apskaitos ir finansinės atskaitomybės standartus.

**Pagrindas pareikšti sąlyginę nuomonę dėl konsoliduotųjų finansinių ataskaitų rinkinio**

Nustatėme Savivaldybės konsoliduotosios finansinės būklės ataskaitos (ilgalaikio turto, biologinio turto ir įsipareigojimų straipsnių) reikšmingų duomenų iškraipymų, kuriuos lėmė iškraipymai žemesniojo konsolidavimo lygio viešojo sektoriaus subjektų finansinių ataskaitų rinkiniuose. Finansinės įtakos mastas Savivaldybės konsoliduotųjų finansinių ataskaitų rinkinio duomenims nurodytas ataskaitoje (žr. 1.1.–1.5. poskyrius).

Auditą atlikome pagal Valstybinio audito reikalavimus, tarptautinius audito standartus ir tarptautinius aukščiausiųjų audito institucijų standartus. Mūsų atsakomybė pagal šiuos standartus išsamiai apibūdinta šios išvados skyriuje „Auditoriaus atsakomybė už auditą“. Esame nepriklausomi nuo audituojamo subjekto pagal Savivaldybių kontrolierių profesinės etikos kodeksą ir laikėmės kitų šiame kodekse nustatytų etikos reikalavimų.

 Mes manome, kad mūsų surinkti audito įrodymai yra pakankami ir tinkami mūsų sąlyginei nuomonei dėl Savivaldybės konsoliduotųjų finansinių ataskaitų rinkinio pagrįsti.

**Besąlyginė nuomonė dėl biudžeto vykdymo ataskaitų rinkinio**

Mes atlikome2019 metų Prienų rajono savivaldybės biudžeto vykdymo ataskaitų rinkinio auditą.

Mūsų nuomone, 2019 metų Prienų rajono savivaldybės biudžeto vykdymo ataskaitų rinkinys visais reikšmingais atžvilgiais parengtas ir pateiktas pagal Lietuvos Respublikos teisės aktus, reglamentuojančius šio rinkinio sudarymą.

 **Pagrindas pareikšti besąlyginę nuomonę dėl biudžeto vykdymo ataskaitų rinkinio**

 Auditą atlikome pagal Valstybinio audito reikalavimus, tarptautinius audito standartus ir tarptautinius aukščiausiųjų audito institucijų standartus. Mūsų atsakomybė pagal šiuos standartus išsamiai apibūdinta šios išvados skyriuje „Auditoriaus atsakomybė už auditą“. Esame nepriklausomi nuo audituojamo subjekto pagal Savivaldybių kontrolierių profesinės etikos kodeksą ir laikėmės kitų šiame kodekse nustatytų etikos reikalavimų.

 Mes manome, kad mūsų surinkti audito įrodymai yra pakankami ir tinkami mūsų besąlyginei nuomonei dėl Savivaldybės konsoliduotųjų finansinių ataskaitų rinkinio pagrįsti.

**Vadovybės atsakomybė už konsoliduotųjų ataskaitų rinkinį**

Prienų rajono savivaldybės administracijos direktorius yra atsakingas už Savivaldybės konsoliduotųjų finansinių ataskaitų rinkinio parengimą ir teisingą pateikimą pagal Lietuvos Respublikos viešojo sektoriaus apskaitos ir finansinės atskaitomybės standartus bei biudžeto vykdymo ataskaitų rinkinio parengimą ir teisingą pateikimą pagal Lietuvos Respublikos teisės aktus, reglamentuojančius šio rinkinio sudarymą. Už žemesniojo lygio ataskaitų rinkinių sudarymą atsakingi Prienų rajono savivaldybės konsoliduojamų subjektų vadovai ir asignavimų valdytojai.

**Auditoriaus atsakomybė už auditą**

Mūsų tikslas yra gauti pakankamą užtikrinimą dėl to, ar Prienų rajono savivaldybės 2019 metų konsoliduotosios finansinės ir biudžeto vykdymo ataskaitos kaip visuma nėra reikšmingai iškraipytos dėl apgaulės ar klaidos, ir išleisti auditoriaus išvadą, kurioje pateikiama mūsų nuomonė. Pakankamas užtikrinimas – tai aukšto lygio užtikrinimas, o ne garantija, kad reikšmingą iškraipymą, jeigu jis yra, visada galima nustatyti auditu, kuris atliekamas pagal Valstybinio audito reikalavimus, tarptautinius audito standartus ir tarptautinius aukščiausiųjų audito institucijų standartus. Iškraipymai, kurių gali atsirasti dėl apgaulės ar klaidos, laikomi reikšmingais, jeigu galima pagrįstai numatyti, kad atskirai ar kartu jie gali turėti didelės įtakos vartotojų ekonominiams sprendimams, priimamiems remiantis finansinėmis ir biudžeto vykdymo ataskaitomis.

Išsamesnis auditoriaus atsakomybės apibūdinimas pateiktas Prienų rajono savivaldybės interneto svetainėje <http://www.prienai.lt/index.php?-2035811765>. Šis apibūdinimas yra sudedamoji auditoriaus išvados dalis.

Audito išvadą teikiame kartu su audito ataskaita.

Savivaldybės kontrolierė Violeta Gaidienė